**Bilag 2**

**Aftale om kriterier for og procedure omkring tildeling af tillæg til medarbejdere ansat i henhold til overenskomst mellem Dansk Flygtningehjælp og Dansk Socialrådgiverforening**

**§ 1 Tillæg**

Stk. 1 Medarbejderens basisløn kan suppleres med tillæg i form af funktionstillæg, kvalifikationstillæg eller engangsvederlag, jf. § 4 i ovennævnte overenskomst.

Stk. 2 Funktionstillægget knytter sig til en jobfunktion og ikke entydigt til medarbejderen. Funktionstillægget ydes for varetagelsen af særlige, konkrete arbejdsopgaver, der ligger ud over dem, som den pågældende stilling typisk rummer. Funktionstillæg er midlertidige, idet de ydes så længe opgaven varetages. Når opgaven bortfalder, bortfalder funktions-tillægget uden yderligere varsel. Funktionstillæg ydes som udgangspunkt ikke for kortvarige ekstra opgaver (op til tre måneder).

Stk. 3 Kvalifikationstillæg knytter sig til medarbejderen og ikke til jobfunktionen. Tillægget ydes for faglige eller personlige kvalifikationer hos medarbejderen, under forudsætning af, at disse kvalifikationer har relevans for jobbet. Tillæget ydes altså for kvalifikationer, der faktisk viser sig i opgavevaretagelsen – og som ligger ud over det, der som udgangspunkt forventes af en medarbejder i den pågældende stilling.

Stk. 4 Engangsvederlag knytter sig til medarbejderen, til jobfunktionen eller til bestemte resultater. Det ydes for en ganske særlig indsats fra medarbejderens side. Tillægget vil altid være bagudrettet, og må ikke forveksles med bonusordninger.

**§ 2 Tillæggets størrelse og regulering**

Stk. 1 Funktions- og kalifikationstillæg kan ikke udgøre mindre end kr. 700 pr. måned og disse tillæg kan tilsvarende ikke udgøre mere end kr. 4.500 pr. måned.

Stk. 2 Medarbejdere, der tildeles disse tillæg, indplaceres på denne skala efter en konkret vurdering – og således, at det pågældende tillæg altid udgør et beløb, der udtrykkes i hele kr. 100.

Stk. 3 Regulering af funktions- og kvalifikationstillæg vurderes i forbindelse med de årlige medarbejdersamtaler.

Stk. 4 Engangsvederlag udgør ikke under kr. 5.000 og ikke over kr. 15.000.

**§ 3 Kriterier for tildeling af tillæg**

Stk. 1 Funktionstillæg, kalifikationstillæg eller engangsvederlag ydes for særlige funktioner eller kvalifikationer, som medarbejderen faktisk varetager eller benytter. Tillæg ydes ud fra en konkret og individuel vurdering.

Stk. 2 Funktionstillægget ydes for varetagelsen af særlige, konkrete opgaver, der ligger ud over dem, som den pågældendes stilling typisk rummer. Funktionstillægget kan f.eks. – men ikke automatisk, og heller ikke udelukkende, ydes for tillagt funktion:

* Med oplæring eller supervision i større omfang af andre ansatte
* Som teamleder/teamkoordinator for et større projekt
* Med særlige udviklingsopgaver ud over stillingens normale krav

Stk. 3 Kvalifikationstillægget ydes for særlige faglige og personlige kvalifikationer, som er relevante for stillingen – og som faktisk anvendes. Kvalifikationerne kan f.eks. – men ikke automatisk, og heller ikke udelukkende, ydes for:

* Specialviden
* Særlig og relevant faglig uddannelse
* Særlig og relevant faglig erfaring
* Indsats ud over stillingens krav (effektivitet, kvalitet, fleksibilitet, omstillingsparathed)
* Særlige kompetencer i forhold til udvikling (initiativ, innovation, kreativitet)
* Selvstændighed ud over det sædvanlige
* Ansvarlighed ud over det sædvanlige
* Samarbejdsevner ud over det sædvanlige

Stk. 4 Kriterier for tildeling af engangsvederlag skønnes dækket af § 1, stk. 4.